  Анжелика Тихонова корреспондент Удмуртилэн ивортодэтъя но лулчеберетъя центрез усьтӥськиз Финляндиысь Сиппола карын 2016-тӥ арын шуркынмонэ. Со финн-угор лулчеберетъя «Ugrin Paikka» центр бордын ужа. Со сярысь иворъёсъя «Удмуртия» агентстволы ивортӥз «Ugrin Paikka» центрлэн кивалтӥсез Эдуард Хакимов. Центр Удмуртиысь лулчеберетъя но туризмъя министрлэн воштӥсезлэн Денис Утробинлэн ӵектэмезъя кылдытэмын. Отчы Ижкарысь Первомай но Ленин ёросъёсысь фольклоръя кык коллективъёс но вуылӥзы ини. «Задор мылкыд» но «Чильтэр» ансамбльёс шуркынмонэ ветлӥзы. Нырысетӥез толэзь пумын финн но удмурт Тол Бабайёслэн сӥё-дано пумиськоназы вуылӥз, кыкетӥез — толэзь кутсконын, Финляндиын Удмуртилэсь ивортодэтъя но лулчеберетъя центрзэ усьтонэ», — вераз Эдуард Хакимов. Центрлэн валтӥсь ужпумез луэ Финляндиын улӥсьёс пӧлын Удмуртилэсь туризмъя тунсыксэ возьматон но вӧлмытон. Хакимовлэн кылъёсызъя, Финляндиын Удмуртия сярысь 1 процентэз гинэ калык тодэ. Нош тунсыкъясько Удмуртиен одӥг яке тужгес тросэз — кык сюрс пала гинэ адямиос. «Со Россиын улӥсьёслэн кылзыя славян калыклы матын луись хорватъёс сярысь тодэмзылы но тунсыкъяськемзылы матын. Хорватиын курортъёс но зарезь ке но вань, нош Удмуртиын финнъёслы туризм ласянь тунсыко луисез туж ӧжыт. Валтӥсез луэ — удмурт лулчеберет. Со сяна тунсыко луыны быгато Удмуртилэн промышленностез, пичи но шор ужбергатонэз. Озьы ик саклыксэс кыскыны быгато Цирк фестиваль яке Чайковский нимо фестиваль выллем бадӟым ужрадъёс. Вакчияк вераса, Финляндиын ужмы — пумтэм-йылтэм», — пусйиз Эдуард Хакимов. 2017-тӥ арын 11-тӥ тулыспалэ ортчоно Пельнянь фестиваль дыръя центр видеомост ортчытыны чакла. Бӧрысь сыӵе ик амалэн «Гербер» но «Рыжий фестиваль» шулдыръяськонъёсын ужаны малпа. Кивалтӥсьлэн верамезъя, али соос «Пельняньлэн дунневыл нуналэз» фестивалез радъясьёсын но Удмуртиысь Лулчеберетъя но туризмъя министерствоен кенешонъёс нуо. Тулыспалэ финнъёсты пельнянь кутыны дышетон но Ижкарен меӵак герӟаськон понна центр 8–10 адямилэсь фольклор коллективез ӧтьыны малпа.    Нош гужем ини Финляндиысь куноос дорамы но, Удмуртие, вуозы. Чакламъя, инвожоысен куарусёнозь шаерамы ньыль группа финн туристъёс вуылозы. Соос элькунысь ёросъёсы но поталозы. Тегъёс: Лулчеберет Туризм Удмуртия Финляндия удмуртъёс финн-угоркалыкъёс  